b"\n_START_ARTICLE_\nFaustin Soulouque\n_START_SECTION_\nPrimii ani\n_START_PARAGRAPH_\nN\xc4\x83scut \xc3\xaen sclavie \xc3\xaen Petit Goave \xc3\xaen 1782, Soulouque a fost unul dintre cei doi fii ai Mariei-Catherine Soulouque. Aceasta din urm\xc4\x83 se n\xc4\x83scuse la Port-au-Prince, Saint-Domingue, \xc3\xaen 1744, ca o sclav\xc4\x83 creol\xc4\x83 din rasa Mandingo. A murit la Port-au-Prince \xc3\xaen 9 august 1819. El a fost eliberat prin decretul din 1793 al lui L\xc3\xa9ger-F\xc3\xa9licit\xc3\xa9 Sonthonax, comisar civil al coloniei franceze Saint-Domingue, care a abolit sclavia ca r\xc4\x83spuns la revoltele sclavilor din 1791. \xc3\x8en calitate de cet\xc4\x83\xc8\x9bean liber \xc8\x99i amenin\xc8\x9bat de pierderea libert\xc4\x83\xc8\x9bii din cauza tentativelor guvernului francez de a restabili sclavia \xc3\xaen colonia Saint-Domingue, el s-a \xc3\xaenrolat \xc3\xaen armata revolu\xc8\x9bionar\xc4\x83 neagr\xc4\x83 \xc8\x99i a luptat ca soldat \xc3\xaen timpul Revolu\xc8\x9biei Haitiene ce a avut loc \xc3\xaentre 1803 \xc8\x99i 1804. \xc3\x8en timpul acestui conflict, Soulouque a devenit un soldat respectat \xc8\x99i \xc3\xaen consecin\xc8\x9b\xc4\x83 a fost avansat locotenent \xc3\xaen Armata din Haiti \xc3\xaen 1806 \xc8\x99i a fost numit aide-de-camp al generalului Lamarre._NEWLINE_\xc3\x8en 1810 a fost numit \xc3\xaen Garda C\xc4\x83lare sub mandaul pre\xc8\x99edintelui P\xc3\xa9tion. \xc3\x8en urm\xc4\x83toarele patru decenii, el a continuat s\xc4\x83 serveasc\xc4\x83 \xc3\xaen Armata Haitian\xc4\x83, ajung\xc3\xa2nd la gradul de colonel \xc3\xaen timpul mandatului pre\xc8\x99edintelui Guerrier, p\xc3\xa2n\xc4\x83 c\xc3\xa2nd a fost promovat \xc3\xaen cele din urm\xc4\x83 \xc3\xaen cele mai \xc3\xaenalte func\xc8\x9bii de comand\xc4\x83 ale Armatei Haitiene, ajung\xc3\xa2nd la gradul de general-locotenent \xc8\x99i comandant suprem al G\xc4\x83rzii Preziden\xc8\x9biale \xc3\xaen timpul mandatului pre\xc8\x99edintelui\xc2\xa0Jean-Baptiste Rich\xc3\xa9.\n_START_SECTION_\nDomnia\n_START_PARAGRAPH_\n\xc3\x8en 1847 pre\xc8\x99edintele Rich\xc3\xa9 a murit. \xc3\x8en timpul mandatului s\xc4\x83u, el a ac\xc8\x9bionat ca o marionet\xc4\x83 pentru clasa conduc\xc4\x83toare boyerist\xc4\x83, care a \xc3\xaenceput imediat s\xc4\x83 caute un \xc3\xaenlocuitor. Aten\xc8\x9bia lor s-a concentrat rapid asupra lui Faustin Soulouque, pe care majoritatea \xc3\xael considera a fi un individ ignorant \xc8\x99i destul de banal. La v\xc3\xa2rsta de 65 de ani p\xc4\x83rea s\xc4\x83 fie un candidat maleabil \xc8\x99i a fost convins s\xc4\x83 accepte rolul care i s-a oferit, depun\xc3\xa2nd jur\xc4\x83m\xc3\xa2ntul preziden\xc8\x9bial pe 2 martie 1847._NEWLINE_La \xc3\xaenceput Faustin p\xc4\x83rea s\xc4\x83 \xc3\xaendeplineasc\xc4\x83 acela\xc8\x99i rol de marionet\xc4\x83 pe care-l avusese \xc8\x99i predecesorul s\xc4\x83u. El i-a p\xc4\x83strat pe mini\xc8\x99trii din guvernul fostului pre\xc8\x99edinte \xc8\x99i a continuat programele predecesorului s\xc4\x83u. \xc3\x8entr-un timp scurt, cu toate acestea, el i-a r\xc4\x83sturnat de la putere pe sus\xc8\x9bin\xc4\x83torii lui \xc8\x99i a devenit conduc\xc4\x83tor absolut al statului haitian. Potrivit c\xc4\x83r\xc8\x9bii A Continent Of Islands: Searching For The Caribbean Destiny de Mark Kurlansky: \xe2\x80\x9eEl a organizat o mili\xc8\x9bie privat\xc4\x83, Zinglin, \xc8\x99i a \xc3\xaenceput s\xc4\x83-i aresteze \xc8\x99i s\xc4\x83-i omoare pe to\xc8\x9bi cei care i s-au opus, \xc3\xaen special pe mulatri, consolid\xc3\xa2ndu-\xc8\x99i astfel puterea asupra guvernului. Acest conflict politic a inclus un masacru al mulatrilor din Port-au-Prince, la 16 aprilie 1848, \xc8\x99i a culminat \xc3\xaen Senat \xc8\x99i Camera Deputa\xc8\x9bilor, care l-au proclamat \xc3\x8emp\xc4\x83rat al Haiti, la 26 august 1849._NEWLINE_Soulouque i-a invitat, de asemenea, pe negrii din Louisiana s\xc4\x83 emigreze \xc3\xaen Haiti. Haitianul educat Emile Desdunes, un nativ afro-creol originar din New Orleans, a ac\xc8\x9bionat ca agent pentru Soulouque \xc8\x99i a organizat \xc3\xaen 1859 transporturi gratuite c\xc4\x83tre Haiti pentru cel pu\xc8\x9bin 350 de evacua\xc8\x9bi evacua\xc8\x9bi. Un num\xc4\x83r mare dintre ace\xc8\x99ti refugia\xc8\x9bi a revenit mai t\xc3\xa2rziu \xc3\xaen Louisiana._NEWLINE_Domnia lui Soulouque a fost marcat\xc4\x83 de combaterea violent\xc4\x83 a opozi\xc8\x9biei \xc8\x99i de numeroase crime. Faptul c\xc4\x83 Soulouque era un adept recunoscut al practicilor africane voodoo \xc8\x99i a contribuit la crearea unei reputa\xc8\x9bii infame.\n_START_SECTION_\n\xc3\x8encoronarea\n_START_PARAGRAPH_\nSoulouque a pl\xc4\x83tit 2.000 de lire pentru coroana lui \xc8\x99i a cheltuit 30.000 de lire pentru restul accesoriilor (potrivit lui Sir Spencer St John, \xc3\xaens\xc4\x83rcinatul britanic cu afaceri \xc3\xaen Haiti \xc3\xaen anii 1860 \xc3\xaen relatarea sa: \xe2\x80\x9eHayti, or, The Black Republic\xe2\x80\x9d, pp. 95-96). Gustave d'Alaux descrie acest eveniment \xc3\xaen cartea sa, Soulouque \xc8\x99i Imperiul s\xc4\x83u: \xe2\x80\x9eMaiestatea Sa Imperial\xc4\x83 l-a chemat \xc3\xaentr-o diminea\xc8\x9b\xc4\x83 pe principalul negustor din Port-au-Prince \xc8\x99i i-a poruncit s\xc4\x83 comande imediat de la Paris un costum, asem\xc4\x83n\xc4\x83tor cu cel pe care l-a admirat \xc3\xaen reprezentarea ceremoniilor de \xc3\xaencoronare a lui Napoleon. Faustin I a mai comandat pentru el o coroan\xc4\x83, una pentru \xc3\x8emp\xc4\x83r\xc4\x83teasa, un sceptru, un glob, de m\xc3\xa2n\xc4\x83-de-justi\xc8\x9bie, un tron \xc8\x99i toate celelalte accesorii, toate asem\xc4\x83n\xc4\x83toare cu cele folosite la \xc3\xaencoronarea lui Napoleon.\xe2\x80\x9d \xc3\x8en decembrie 1849 Faustin s-a c\xc4\x83s\xc4\x83torit cu vechea sa concubin\xc4\x83 Ad\xc3\xa9lina L\xc3\xa9v\xc3\xaaque. Pe 18 aprilie 1852, \xc3\xaen capitala Port-au-Prince, \xc3\xaemp\xc4\x83ratul \xc8\x99i \xc3\xaemp\xc4\x83r\xc4\x83teasa s-au \xc3\xaencoronat \xc3\xaentr-o ceremonie imens\xc4\x83 \xc8\x99i somptuoas\xc4\x83 ce a \xc3\xaencercat s\xc4\x83 imite ceremonia de \xc3\xaencoronare a \xc3\xaemp\xc4\x83ratului francez Napoleon I. Pre\xc8\x99edintele Senatului i-a pus \xc3\xaemp\xc4\x83ratului pe piept o decora\xc8\x9bie mare \xc8\x99i \xc3\xaemp\xc4\x83r\xc4\x83tesei \xc3\xaen jurul g\xc3\xa2tului un lan\xc8\x9b scump \xe2\x80\x93 \xc8\x99i a citit decretul de \xc3\xaencoronare, la care Faustin a r\xc4\x83spuns: \xe2\x80\x9eVive la libert\xc3\xa9, vive l'\xc3\xa9galit\xc3\xa9!\xe2\x80\x9d (Gustave d'Alaux). \xc3\x8encoronarea este ilustrat \xc3\xaen Album Imp\xc3\xa9riale d'Ha\xc3\xafti, gravat de Severyn, publicat la New York \xc3\xaen 1852 (disponibil la British Library).\n_START_SECTION_\nPolitica\n_START_PARAGRAPH_\nPolitica extern\xc4\x83 a lui Faustin s-a axat pe prevenirea amestecului extern \xc3\xaen politica \xc8\x99i suveranitatea haitian\xc4\x83. Proclamarea independen\xc8\x9bei Republicii Dominicane (care se numea pe atunci Santo Domingo) fa\xc8\x9b\xc4\x83 de Haiti \xc3\xaen cursul R\xc4\x83zboiului Dominican de Independen\xc8\x9b\xc4\x83 a fost, \xc3\xaen opinia sa, o amenin\xc8\x9bare direct\xc4\x83 la securitatea \xc8\x9b\xc4\x83rii. Faustin a lansat invazii succesive ale teritoriului dominican \xc3\xaen 1849, 1850, 1855 \xc8\x99i 1856, fiecare urm\xc4\x83rind ocuparea jum\xc4\x83t\xc4\x83\xc8\x9bii estice a insulei \xc8\x99i anexarea ei la Haiti. Cu toate acestea, toate \xc3\xaencerc\xc4\x83rile Armatei Haitiene s-au soldat cu \xc3\xaenfr\xc3\xa2ngeri._NEWLINE_\xc3\x8en timpul domniei sale, Faustin s-a aflat, de asemenea, \xc3\xaentr-o confruntare direct\xc4\x83 cu Statele Unite cu privire la insula Navassa, pe care Statele Unite o ocupase pe motivul dubios c\xc4\x83 acolo au fost descoperite depozite de guano. Faustin a trimis nave de r\xc4\x83zboi c\xc4\x83tre insul\xc4\x83, ca r\xc4\x83spuns la incursiune, dar le-a retras dup\xc4\x83 ce Statele Unite au garantat statului Haiti c\xc4\x83-i vor da o parte din veniturile aduse de opera\xc8\x9biunile miniere.\n_START_SECTION_\nExilul \xc8\x99i moartea\n_START_PARAGRAPH_\n\xc3\x8en 1858 a izbucnit o revolu\xc8\x9bie condus\xc4\x83 de generalul Fabre Geffrard, ducele de Tabara. \xc3\x8en luna decembrie a acelui an, Geffrard a \xc3\xaenvins Armata Imperial\xc4\x83 \xc8\x99i a preluat controlul asupra celei mai mari p\xc4\x83r\xc8\x9bi a \xc8\x9b\xc4\x83rii. \xc3\x8en noaptea de 20 decembrie 1858, a plecat din Port-au-Prince \xc3\xaentr-o barc\xc4\x83 mic\xc4\x83, \xc3\xaenso\xc8\x9bit doar de fiul s\xc4\x83u \xc8\x99i doi oameni de \xc3\xaencredere, Ernest Roumain \xc8\x99i Jean-Bart. Pe 22 decembrie a ajuns la Gonaives, unde izbucnise insurec\xc8\x9bia. A fost proclamat\xc4\x83 Republica \xc8\x99i repus\xc4\x83 \xc3\xaen func\xc8\x9biune Constitu\xc8\x9bia din anul 1846. Pe 23 decembrie, Comitetul Departamental, care fusese organizat, l-a demis pe Faustin Soulouque \xc8\x99i l-a numit pe Fabre Geffrard \xc3\xaen func\xc8\x9bia de pre\xc8\x99edinte al Haiti. Cap-Haitien \xc8\x99i \xc3\xaentreg Departamentul Artibonite i s-au al\xc4\x83turat \xc3\xaen restaurarea Republicii. Ca urmare, \xc3\xaemp\xc4\x83ratul a abdicat de la tron pe 15 ianuarie 1859. Ca urmare a faptului c\xc4\x83 Lega\xc8\x9bia Francez\xc4\x83 a refuzat s\xc4\x83-i ofere ajutor, Faustin a plecat \xc3\xaen exil la bordul unei nave de r\xc4\x83zboi britanice, \xc3\xaen 22 ianuarie 1859. Cur\xc3\xa2nd dup\xc4\x83 aceea, \xc3\xaemp\xc4\x83ratul \xc8\x99i familia lui au ajuns \xc3\xaen Kingston, Jamaica, unde au r\xc4\x83mas timp de mai mul\xc8\x9bi ani. Unele \xc3\xaenregistr\xc4\x83ri sus\xc8\x9bin c\xc4\x83 el a murit la Kingston. Dar, potrivit istoricului haitian Jacques Nicolas L\xc3\xa9ger \xc3\xaen cartea sa Haiti, her History and her Detractors, \xc3\xaemp\xc4\x83ratul Faustin a murit, de fapt, la Petit-Goave \xc3\xaen august 1867, dup\xc4\x83 ce s-a \xc3\xaentors \xc3\xaen Haiti la un moment dat."